和裴僕射相公假山十一韻
作者：韓愈
朝代：唐

paragraphs: 公乎真愛山，看山旦連夕。
猶嫌山在眼，不得着脚歷。
枉語山中人，匄我澗側石。
有來應公須，歸必載金帛。
當軒乍駢羅，隨勢忽開坼。
有洞若神剜，有巖類天劃。
終朝巖洞間，歌鼓燕賓戚。
孰謂衡霍期，近在王侯宅。
傅氏築已卑，磻溪釣何激。
逍遙功德下，不與事相摭。
樂我盛明朝，於焉傲今昔。